Thomas Kastrup-Larsen (S), der håber at kunne overtage borgmesterkæden fra sin kollega Henning G. Jensen tager stærke midler i brug i sin valgkamp på Facebook. Rigtig stærke. I en video, Thomas Kastrup-Larsen lagde på sin Facebook-side i går søndag, prøvesmager politikeren, der i øjeblikket er rådmand for sundhed og bæredygtig udvikling, en af sine hjemmedyrkede chilier. I videoen har Kastrup-Larsen en gul Habanero-chili og en rød hjemmedyrket, som han ikke kan huske navnet på. - Jeg er jo socialdemokrat og kan godt lide de røde, så vi lægger de gule til side, siger borgmesterkandidaten, inden han kaster sig over den stærke sag. Fænomenet Chili Klaus, der i flere måneder har gjort Facebook usikker med sine chilismagnings-videoer må uden tvivl være Kastrup-Larsens forbillede. Men der er også en god chance for at han er inspireret af sin østjyske kollega Jacob Bundsgaard, der er borgmester i Aarhus og som var gæst hos Chili Klaus i en af hans videoer. Se videoen herunder. Husk også at følge TV2/Nord på Facebook og Twitter , hvor vi bringer dig tættere på nyhederne og det kommende kommunalvalg.

Opsummering:
Den socialdemokratiske borgmesterkandidat fra Aalborg går sin aarhusianske kollega i bedene.